ಮೆಗಾ ಲೋಕ ಅದಾಲತ್ ಆ.14ರಂದು ಕಾರವಾರ: ಜಿಲ್ಲೆಯಾದ್ಯಂತ ಆ.14ರಂದು ಮೆಗಾ ಲೋಕ ಅದಾಲತ್ ಹಮ್ಮಿಕೊಳ್ಳಲಾಗಿದೆ. ಸುಮಾರು 25 ಪೀಠಗಳಲ್ಲಿ ರಾಜಿ ಸಂಧಾನಗಳ ಮೂಲಕ ಪ್ರಕರಣಗಳನ್ನು ಇತ್ಯರ್ಥಗೊಳಿಸಲು ಪ್ರಯತ್ನಿಸಲಾಗುತ್ತದೆ ಎಂದು ಜಿಲ್ಲಾ ಕಾನೂನು ಸೇವೆಗಳ ಪ್ರಾಧಿಕಾರದ ಸದಸ್ಯ ಕಾರ್ಯದರ್ಶಿ ಸಂತೋಷ ಕುಮಾರ ಶೆಟ್ಟಿ.ಎನ್ ತಿಳಿಸಿದರು. ನಗರದಲ್ಲಿ ಸೋಮವಾರ ಸುದ್ದಿಗೋಷ್ಠಿಯಲ್ಲಿ ಮಾತನಾಡಿದ ಅವರು, ಜಿಲ್ಲೆಯ ವಿವಿಧ ನ್ಯಾಯಾಲಯಗಳಲ್ಲಿ ಒಟ್ಟು 36,000 ಪ್ರಕರಣಗಳು ಇತ್ಯರ್ಥಕ್ಕೆ ಬಾಕಿಯಿವೆ. ಆ ಪೈಕಿ 21,882 ರಾಜಿ ಸಂಧಾನಕ್ಕೆ ಗುರುತಿಸಲಾಗಿದೆ. ಕಳೆದ ಬಾರಿ 5,287 ದಾವೆಗಳ ಪೈಕಿ 3,000ಕ್ಕಿಂತ ಹೆಚ್ಚು ಲೋಕ ಅದಾಲತ್ನಲ್ಲಿ ಬಗೆಹರಿಸಲಾಗಿದೆ ಎಂದು ಮಾಹಿತಿ ನೀಡಿದರು. ಈ ಬಾರಿಯೂ ಆಸ್ತಿ ಹಕ್ಕು, ಜಮೀನು ಅತಿಕ್ರಮಣ, ಮೋಟಾರು ವಾಹನ ಕಾಯ್ದೆ, ಹಣಕಾಸಿನ ವ್ಯವಹಾರ, ಮರಳು ದಂಧೆ, ಕೌಟುಂಬಿಕ ಕಲಹ, ಪರಿಹಾರ ನೀಡಲು ವಿಳಂಬ, ಚೆಕ್ ಬೌನ್ಸ್, ವಿವಾಹ ವಿಚ್ಛೇದನ ಹಾಗೂ ವಿವಿಧ ಸಣ್ಣಪುಟ್ಟ ಜಗಳಗಳಿಗೆ ಸಂಬಂಧಿಸಿದ ಪ್ರಕರಣಗಳನ್ನು ಇತ್ಯರ್ಥ ಪಡಿಸಲಾಗುವುದು ಎಂದರು. ಜಿಲ್ಲಾ ಕಾನೂನು ಸೇವೆಗಳ ಪ್ರಾಧಿಕಾರದ ಸಿಬ್ಬಂದಿ ಪದ್ಮರಾಜ ನಾಯ್ಕ ಇದ್ದರು.